## Rendszeres gyermekvédelmi kedvezmény

[Eljárás ismertetése](#_Eljárás_ismertetése_46)

[Eljáráshoz szükséges dokumentumok](#_Eljáráshoz_szükséges_dokumentumok_48)

[Eljárási illetékek](#_Eljárási_illetékek_30)

[Ügyintézési határidő](#_Ügyintézési_határidő_13)

[Ügyindítás helye](#_Hatáskörrel_rendelkező_szerv_12)

[Egyéb kiegészítő információk](#_Egyéb_kiegészítő_információk_30)

**Jogszabályi háttér**

* A gyermekek védelméről és a gyámügyi igazgatásról szóló 1997. évi XXXI. törvény
* A gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet
* A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendelet

###  Eljárás ismertetése

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

* bölcsődés, óvodás, 1-8. évfolyamon nappali rendszerű oktatásban részt vevő, illetve a fogyatékos gyermekek számára nappali ellátást nyújtó intézményben elhelyezett (bölcsődés, óvodás, 1-8. évfolyamos) gyermekek után az intézményi térítési díj 100 %-ának kedvezményként való biztosítására,
* középiskolai évfolyamokban az intézményi térítési díj 50%-ának kedvezményként való biztosítására,
* alapösszegű természetbeni támogatásra (fogyasztásra készétel, ruházat, valamint tanszer vásárlására felhasználható Erzsébet pénz) annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága a tárgyév augusztus elsején, illetve november elsején fennáll,
* emelt összegű természetbeni támogatásra (fogyasztásra készétel, ruházat, valamint tanszer vásárlására felhasználható Erzsébet pénz) annak a gyermeknek, fiatal felnőttnek, akinek hátrányos vagy halmozottan hátrányos helyzete és a rendszeres gyermekvédelmi kedvezményre való jogosultsága a tárgyév augusztus elsején, illetve november elsején fennáll,
* a gyermekek védelméről és a gyámügyi igazgatásról szóló 1997. XXXI. törvényben (továbbiakban: Gyvt.) és más jogszabályban meghatározott egyéb kedvezmények igénybevételére: pl.: helyi autóbusz közlekedési támogatás igénybevételére, ingyenes tankönyvellátásra.

Általános eljárás menete:

A rendszeres gyermekvédelmi kedvezmény és az ahhoz kapcsolódó pénzbeli ellátás iránti kérelmet a szükséges dokumentumokkal, személyesen vagy meghatalmazottján keresztül a Nyíregyháza Megyei Jogú Város Polgármesteri Hivatal Ügyfélszolgálati Centruma (4400 Nyíregyháza, Kossuth tér 1.), illetve a Szabolcs-Szatmár-Bereg Megyei Kormányhivatal Kormányablakánál (4400 Nyíregyháza, Hősök tere 3.) vagy postai úton lehet beadni.

**A kérelemhez formanyomtatványt kell használni**, melyet a Nyíregyháza Megyei Jogú Város Polgármesteri Hivatal Ügyfélszolgálati Centruma vagy a hivatalos honlapról lehet beszerezni. A kérelem elektronikus benyújtására nincs lehetőség.

A lakcím megállapítása szempontjából a személyi adat- és lakcímnyilvántartás adatai irányadóak.

A kérelem iktatása után a jegyző megvizsgálja, hogy a kérelem fel van-e szerelve a jogszabályban előírt szükséges mellékletekkel. Amennyiben hiányosságot tapasztal, 8 napon belül (határidő megjelölésével) hiánypótlásra szólítja fel a kérelmezőt.

A gyámhatóság megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege nem haladja meg

* a szociális vetítési alap összegének (a továbbiakban: szociális vetítési alap összege) a 245%-át,
	+ a gyermeket egyedülálló szülő, illetve más törvényes képviselő gondozza, vagy
	+ a gyermek tartósan beteg, illetve súlyosan fogyatékos, vagy
	+ a nagykorúvá vált gyermek nappali oktatás munkarendje szerint tanulmányokat folytat és 23. életévét még nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be,
* a szociális vetítési alap összegének 225%-át a fentiekbe nem tartozó esetekben, feltéve, hogy a vagyoni helyzet vizsgálata során az egy főre jutó vagyon értéke nem haladja meg
	+ külön-külön számítva a szociális vetítési alap összegének hússzorosát, vagy
	+ együtt számítva a szociális vetítési alap összegének hetvenszeresét.

Abban az esetben, ha vagyonvizsgálat válik szükségessé, a vagyontárgy felértékeltetése céljából a gyámhatóság megkeresi – ingatlan esetében – a Nemzeti Adó- és Vámhivatal Szabolcs-Szatmár-Bereg Megyei Adóigazgatósága Adóalany-nyilvántartási, Eljárási és Illeték Főosztály Illetékkiszabó Osztályt, illetve – gépjármű esetén – a Nemzeti Adó- és Vámhivatal Közép-magyarországi Regionális Vám- és Pénzügyőri Főigazgatóság Kiemelt ügyek és Adózók Vám- és Pénzügyőri Igazgatóságának Vámosztályát.

A rendszeres gyermekvédelmi kedvezményre való jogosultságot **a nagykorúvá vált gyermeknek** ha, nappali oktatás munkarendje szerint tanulmányokat folytat és 23. életévét még nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be, **saját jogán kell kérelmeznie**.

**Az egyéb jogosultsági feltételek fennállása esetén nagykorúvá válása után is jogosult a gyermek a rendszeres gyermekvédelmi kedvezményre, ha** nappali oktatás munkarendje szerint tanulmányokat folytat és 23. életévét még nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be, és **a nagykorúvá válását megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre volt jogosult.**

Az egy főre jutó jövedelem megállapításánál a kérelem beadását megelőző hónap nettó jövedelmét kell alapul venni.

A feltételek fennállása esetén a gyámhatóság **1 év időtartamra** állapítja meg a gyermek rendszeres gyermekvédelmi kedvezményre való jogosultságát.

* A rendszeres gyermekvédelmi kedvezményre való jogosultság kezdő időpontja a kérelem benyújtásának napja, illetve ha a kérelmet postai úton terjesztették elő, akkor a kérelem postára adásának igazolt napja.
* A rendszeres kedvezményre való jogosultság ismételt megállapításához a szülőnek vagy más törvényes képviselőnek, illetve a nagykorú jogosultnak új kérelmet kell előterjesztenie.
* A rendszeres kedvezményre való **jogosultság ismételt megállapítása iránti kérelem a korábbi jogosultság időtartama alatt, annak megszűnését megelőző három hónapban is benyújtható**. Ebben az esetben az új jogosultságot a korábbi jogosultság megszűnését követő naptól kell megállapítani.

A rendszeres gyermekvédelmi kedvezményre való jogosultság megszűnik az 1 év időtartam leteltével.

**Lakcímváltozás esetén** a szülőnek vagy más törvényes képviselőnek, illetve a nagykorú jogosultnak a kérésére vagy az új lakcím szerint illetékes jegyző megkeresésére az ügyben keletkezett iratokat a korábbi lakcím szerint illetékes jegyző haladéktalanul, de legkésőbb nyolc napon belül meg kell küldeni a jogosult új lakcíme szerint illetékes jegyzőnek. A rendszeres kedvezményhez kapcsolódó, a pénzbeli ellátást és a természetbeni támogatást - a feltételek fennállása esetén - az új lakcím szerint illetékes jegyző nyújtja. Az új lakcím szerint illetékes jegyző a pénzbeli ellátást a lakcímváltozást követő hónap első napjától folyósítja.

Ebben az esetben a rendszeres gyermekvédelmi kedvezményre való jogosultsága az előző lakcíme által illetékes települési önkormányzat jegyzője által megállapított érvényesség végéig áll fenn, melyet az új lakcíme szerinti települési önkormányzat jegyzője nyilvántartásába rögzít.

A rendszeres gyermekvédelmi kedvezményre való jogosultság megszüntetésre kerül, ha felülvizsgálat azzal az eredménnyel zárul, hogy a jogosultsági feltételek nem állnak fenn, vagy

a gyermek gyermekvédelmi szakellátásba kerül.

A rendszeres kedvezményre való jogosultság megszüntetése esetén a jogosultság a megszüntető határozat meghozatalát követő második hónap első napján szűnik meg.

Kivéve az alábbiakat:

* A rendszeres kedvezményre való jogosultságot – a törvényes képviselő, illetve a nagykorú jogosult erre irányuló kérelme esetén – a kérelemben megjelölt időpontban, de legkésőbb a kérelem benyújtása hónapjának utolsó napjával kell megszüntetni.
* Ha a települési önkormányzat jegyzője kérelemre vagy hivatalból indult eljárása során megállapítja, hogy a rendszeres kedvezményre jogosult gyermek részére nem családba fogadó gyámot rendeltek, az eljárás megindításától számított nyolc napon belül – a határozat meghozatalának napjával – megszünteti a rendszeres kedvezményre való jogosultságot.
* Ha a települési önkormányzat jegyzője megállapítja, hogy a rendszeres kedvezményhez kapcsolódó pénzbeli ellátás feltételei fennállnak, a kérelem beadását, vagy a gyámhivatal gyámrendelésről szóló határozatának a jegyzőhöz való megérkezését vagy a gyámrendelés tényéről történő hivatalos tudomásszerzést megelőző nappal megszünteti a korábban megállapított rendszeres kedvezményre való jogosultságot, és az előzőekben meghatározott időponttól kezdődően egy év időtartamra ismételten megállapítja a rendszeres kedvezményre és ahhoz kapcsolódóan a pénzbeli ellátásra való jogosultságot.

A települési önkormányzat jegyzője annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága a tárgyév augusztus 1-jén fennáll, a tárgyév augusztus hónapjára tekintettel, a tárgyév november 1-jén fennáll, a tárgyév november hónapjára tekintettel alapösszegű természetbeni támogatást nyújt fogyasztásra készétel, ruházat, valamint tanszer vásárlására felhasználható **Erzsébet-pénz** formájában.

A települési önkormányzat jegyzője annak a gyermeknek, fiatal felnőttnek, akinek hátrányos vagy halmozottan hátrányos helyzete és rendszeres gyermekvédelmi kedvezményre való jogosultsága a tárgyév augusztus 1-jén fennáll, a tárgyév augusztus hónapjára tekintettel, a tárgyév november 1-jén fennáll, a tárgyév november hónapjára tekintettel emelt összegű természetbeni támogatást nyújt fogyasztásra készétel, ruházat, valamint tanszer vásárlására felhasználható **Erzsébet-pénz** formájában.

A rendszeres gyermekvédelmi kedvezményre jogosult gyermek után a gyermek családba fogadó gyámjául kirendelt hozzátartozó **pénzbeli ellátásra** jogosult, ha

*a)* a gyermek tartására köteles, és

*b)* nyugellátásban, korhatár előtti ellátásban, szolgálati járandóságban, balettművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik.

A pénzbeli ellátás havi összege – gyermekenként – a szociális vetítési alap összegének 22 százaléka.

A gyámhatóság annak a családba fogadó gyámként kirendelt hozzátartozónak, akinek pénzbeli ellátásra való jogosultsága a tárgyév augusztus 1-jén fennáll, a tárgyév augusztus hónapjában – az augusztus hónapra járó pénzbeli ellátás összege mellett –, a tárgyév november 1-jén fennáll, a tárgyév november hónapjában – a november hónapra járó pénzbeli ellátás összege mellett – pótlékot folyósít.

Ha a pénzbeli ellátást véglegesen megállapították, az a kérelem benyújtásától esedékes azzal, hogy ha a kérelmet

- a tárgyhónap tizenötödikéig nyújtották be, a támogatás teljes összegét,

*-* a tárgyhónap tizenötödikét követően nyújtották be, a támogatás ötven százalékát;

a hivatalbóli eljárás megindulásának napjától esedékes azzal, hogy ha a hivatalbóli eljárás

*-* a tárgyhónap tizenötödikéig megindult, a támogatás teljes összegét,

*-* a tárgyhónap tizenötödikét követően indult meg, a támogatás ötven százalékát kell kifizetni.

Ha a pénzbeli ellátásra való jogosultság megszűnik, az a jogosultság megszűnésének hónapjáig esedékes azzal, hogy ha a megszűnés

- a tárgyhónap tizenötödikéig következik be, a támogatás ötven százalékát,

- a tárgyhónap tizenötödikét követően következik be, a támogatás teljes összegét kell kifizetni.

A pénzbeli ellátásra való jogosultság megállapítása iránti kérelemhez csatolni kell a családba fogadó gyámul kirendelt hozzátartozó igazolását arról, hogy nyugellátásban, korhatár előtti ellátásban, szolgálati járandóságban, balettművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozó ellátások valamelyikében részesül.

Ha a települési önkormányzat jegyzője kérelemre vagy hivatalból indult eljárása során megállapítja, hogy a rendszeres kedvezményre jogosult gyermek részére családba fogadó gyámot rendeltek, haladéktalanul felülvizsgálja a rendszeres kedvezményre való jogosultságot, és - az felülvizsgálattal egyidejűleg – ha családba fogadó gyámként hozzátartozó került kirendelésre – megvizsgálja a rendszeres kedvezményhez kapcsolódó pénzbeli ellátásra való jogosultság feltételeinek fennállását.

A települési önkormányzat jegyzője a hivatalból induló felülvizsgálati eljárás esetén a gyámhivatal által megküldött gyámrendelésről szóló határozatának megérkezésétől, vagy a gyámrendelés tényéről történő tudomásszerzésétől számított 5 napon belül megküldi a családba fogadó gyámként kirendelt személynek a rendszeres gyermekvédelmi kedvezmény megállapításához szükséges formanyomtatványt azzal a felhívással, hogy azt a kézhezvételtől számított 15 napon belül küldje vissza számára.

Ha a családba fogadó gyám a felhívásnak nem tesz eleget, a települési önkormányzat jegyzője a felülvizsgálati eljárás eredményeként megszünteti a rendszeres kedvezményre való jogosultságot. A felhívásban erre a jogkövetkezményre a családba fogadó gyámot figyelmeztetni kell.

A települési önkormányzat jegyzője a rendszeres kedvezményhez kapcsolódó pénzbeli ellátást

- kérelemre indult eljárás esetén a kérelem benyújtásának napjától,

- hivatalból indult eljárás esetén a gyámhivatal gyámrendelésről szóló határozatának a jegyzőhöz való megérkezésének vagy a gyámrendelés tényéről történő hivatalos tudomásszerzésének napjától állapítja meg.

Ha a települési önkormányzat jegyzője megállapítja, hogy a rendszeres kedvezményhez kapcsolódó pénzbeli ellátás feltételei fennállnak,

- a kérelem beadását, vagy a gyámhivatal gyámrendelésről szóló határozatának a jegyzőhöz való megérkezését vagy a gyámrendelés tényéről történő hivatalos tudomásszerzést megelőző nappal megszünteti a korábban megállapított rendszeres kedvezményre való jogosultságot, és

- kérelem beadását, vagy a gyámhivatal gyámrendelésről szóló határozatának a jegyzőhöz való megérkezését vagy a gyámrendelés tényéről történő hivatalos tudomásszerzést bekezdés szerinti időponttól kezdődően egy év időtartamra ismételten megállapítja a rendszeres kedvezményre és ahhoz kapcsolódóan a pénzbeli ellátásra való jogosultságot.

Amennyiben a kérelmező jogosulatlanul és rosszhiszeműen vette igénybe a rendszeres gyermekvédelmi kedvezményre, továbbá pénzbeli ellátásra való jogosultság megállapításával járó pénzbeli és természetbeni juttatásokat, akkor kötelezhető a pénzbeli ellátás visszafizetésére, természetbeni ellátás esetén, a pénzegyenértékének megfizetésére.

**Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni a Szociális és Köznevelési Osztályt.**

### Eljáráshoz szükséges dokumentumok

A rendszeres gyermekvédelmi kedvezmény megállapítása és felülvizsgálata iránti kérelem nyomtatvány.

**A kérelemhez csatolni kell:**

- az igénylőlap B) pontjában megjelölt jövedelmi adatokat

 – a kérelem beadását megelőző **1 hónapra** visszamenőleg (havi bontásban) – igazoló dokumentumokat:

* nyugdíjas esetében: a Nyugdíjfolyósító Igazgatóság által ez év elején küldött nyugdíjösszesítő fénymásolatát a folyósítás összegéről és jogcíméről, valamint a kérelem beadását megelőző **1 havi** nyugdíjszelvények vagy folyószámla-kivonat fénymásolatát;
* **foglalkoztatotti jogviszony esetén** a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével; **vállalkozók, illetve őstermelők esetén** a lezárt gazdasági évre vonatkozóan NAV által kiadott jövedelem-igazolás; továbbá a kérelem mellékletét képező jövedelemigazolás formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket
* Munkaügyi Központ által folyósított ellátás esetén a megállapító határozat fénymásolatát, a folyósított ellátás összegéről az előző **1 hónap** szelvényének másolatát;
* nem havi rendszerességgel szerzett jövedelemről szóló nyilatkozatot
* amennyiben jövedelemmel nem rendelkezik, az állami foglalkoztatási szerv igazolását arra vonatkozólag, hogy az álláskeresők nyilvántartásában szerepel-e, vagy az álláskeresők kiskönyvének másolatát, és a mellékelten csatolt nyilatkozatot kitöltve.
* árvaellátás folyósítása esetén az előző **1 havi** szelvényeken vagy folyószámla-kivonaton kívül a Nyugdíjfolyósító Igazgatóság által küldött összesítő fénymásolata (amennyiben özvegyi nyugdíjra/árvaellátásra nem jogosult, az elutasító határozat fénymásolata);
* a gyermek elhelyezése vagy ideiglenes hatályú elhelyezése, valamint a gyámrendelés tárgyában hozott bírósági, illetve gyámhatósági döntést, továbbá a Gyvt. 18. § (2) bekezdésében meghatározott jegyzőkönyvet, mely tartalmazza a szülői felügyeletet együttesen gyakorolni jogosult különélő szülők megállapodását, hogy a jövedelemre nézve a szülői felügyeletet egyikőjük gyakorolja; és a jegyzőkönyv rögzíti azt a tényt is, hogy a gyermek – megállapodásuk alapján – melyik szülőnél kerül elhelyezésre, illetve, hogy a gyermek sorsát érintő lényeges kérdésekben a szülői felügyeleti jogot együttesen gyakorolják; a jegyzőkönyv elkészítéséhez vigyék magukkal a születési- és házassági anyakönyvi kivonatot
* gyermektartásdíj összegét igazoló szelvényt vagy igazolást;
* a 16. életévüket betöltött gyermek, nagykorúvá vált gyermek esetén tanulói, illetve hallgatói jogviszonyának hivatalos igazolása;
* 3 évnél fiatalabb gyermek esetén: a születési anyakönyvi kivonat fénymásolatát
* az ösztöndíj előző havi nettó összegéről oktatási intézmény által kiadott hivatalos igazolást,; amennyiben nem részesül ösztöndíjban, oktatási intézmény által kiadott hivatalos dokumentumot
* házasság felbontása esetén: a házasság felbontásáról szóló bírósági végzés másolatát a gyermek elhelyezését és tartását szabályozó bírósági ítélet, illetve egyezséget jóváhagyó végzés fénymásolt példányát;

Amennyiben válófélben vannak, a házasság felbontására irányuló kereset vagy bírósági idéző végzés fénymásolatát.

* pénzbeli ellátás igénylése esetén a családba fogadó gyámul kirendelt hozzátartozó igazolása arról, hogy a Gyvt. 19. § (1a) bekezdés b) pontjában foglalt ellátások (nyugellátásban, korhatár előtti ellátásban, szolgálati járandóságban, balettművészeti életjáradékban, átmeneti bányászjáradékban, megváltozott munkaképességű személyek ellátásaiban, időskorúak járadékában vagy olyan ellátásban részesül, amely a nyugdíjszerű rendszeres szociális ellátások emeléséről szóló jogszabály hatálya alá tartozik) valamelyikében részesül.
* a kérelmező, illetve a formanyomtatvány 3/A és 3/B. táblázatában feltüntetett közeli hozzátartozók taj-kártyájának fénymásolatát
* hátrányos, halmozottan hátrányos helyzet igazolásához amennyiben alacsony foglalkoztatottságú, a gyermeket nevelő szülő bármelyikének az állami foglalkoztatási szerv (Munkaügyi Központ) igazolását álláskeresőként történő nyilvántartásáról, amennyiben aktív korúak ellátására nem jogosult
* Amennyiben a B) laphoz tartozó hátrányos/halmozottan hátrányos helyzetű kedvezményre való jogosultságot nem kéri, kérjük szíveskedjen „nem kérem a megállapítását”-jelzést ráírni, s aláírásával megerősíteni.
* tartós jövedelem-csökkenés esetén: a rendszeres pénzellátás, jövedelem megszüntetéséről szóló dokumentum fénymásolatát, vállalkozói vagy őstermelői tevékenység megszűnése esetén az engedély/igazolvány visszavonásáról, társas vállalkozás esetén cégjegyzékből való törlésről készült dokumentum fénymásolatát
* amennyiben jövedelmét levonás terheli, annak jogcíméről és havi nettó összegéről igazolást
* amennyiben nem magyar állampolgár, a Magyarországon való tartózkodás jogcímét igazoló irat fénymásolatát
* gépjármű esetén a forgalmi engedély fénymásolatát, – amennyiben lízingelt – az erről szóló szerződés fénymásolatát

### Eljárási illetékek

Az eljárás költsége minden esetben az eljáró szerv viseli.

### Ügyintézési határidő

A kérelemnek a Hivatalhoz történő beérkezésétől számított 8 nap vagy 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centrum 25. számú ablak (4400 Nyíregyháza, Kossuth tér 1.), illetve a Szabolcs-Szatmár-Bereg Megyei Kormányhivatal Kormányablaka (4400 Nyíregyháza, Hősök tere 3.)

### Egyéb kiegészítő információk

[Vannak-e olyan, a kérelmezőt és közös háztartásban élő közeli hozzátartozóit érintő kiadások, melyet az egy főre jutó jövedelem számításánál csökkentő tényezőnek számítanak?](#_Vannak-e_olyan,_a)

[Vagyonnak számít-e az az ingatlan, amelyben a kérelmező és közös háztartásban élő közeli hozzátartozói életvitelszerűen laknak?](#_Vagyonnak_számít-e_az)

[Ki tekinthető közös háztartásban lévő közeli hozzátartozónak?](#_Ki_tekinthető_közös)

[A lejáratot megelőzően mikor adható be a rendszeres gyermekvédelmi kedvezményre való jogosultság ismételt megállapítására irányuló kérelem?](#_A_lejáratot_megelőzően)

[Jogorvoslati lehetőségek](#_Amennyiben_gyám_gyermeket)

##### Vannak-e olyan, a kérelmezőt és közös háztartásban élő közeli hozzátartozóit érintő kiadások, melyet az egy főre jutó jövedelem számításánál csökkentő tényezőnek számítanak?

Az egy főre jutó havi jövedelem számításánál a közös háztartásban élő közeli hozzátartozók tényleges nettó összjövedelmét csökkenteni kell a támogatást kérő és házastársa, élettársa által, bírósági határozat alapján eltartott rokon részére teljesített tartásdíj összegével.

##### Vagyonnak számít-e az az ingatlan, amelyben a kérelmező és közös háztartásban élő közeli hozzátartozói életvitelszerűen laknak?

Nem minősül vagyonnak az az ingatlan, amelyben a szülő vagy a tartásra köteles más törvényes képviselő életvitelszerűen lakik. A vagyoni helyzet vizsgálata során nem tekinthető hasznosítható ingatlannak különösen a forgalomképtelen, az elidegenítési tilalom alatt álló és - kivéve, ha a haszonélvezeti jog jogosultja a gyermek vagy a vele közös háztartásban élő közeli hozzátartozó - a haszonélvezeti joggal terhelt ingatlan.

##### Ki tekinthető közös háztartásban lévő közeli hozzátartozónak?

 Közös háztartásban élő közeli hozzátartozóként (gondozó családként) kell figyelembe venni

* a szülőt, a szülő házastársát vagy élettársát,
* a 20 évesnél fiatalabb, önálló keresettel nem rendelkező gyermeket,
* a 23 évesnél fiatalabb, önálló keresettel nem rendelkező, a nappali oktatás munkarendje szerint tanulmányokat folytató gyermeket,
* a 25 évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató gyermeket,
* korhatárra való tekintet nélkül a tartósan beteg, illetőleg a fogyatékos gyermeket,
* az előzőekbe nem tartozó, a Ptk. családjogra irányadó szabályai alapján a szülő vagy házastársa által eltartott rokont.

A támogatást kérővel közös háztartásban élő gyermekként kell figyelembe venni azt a gyermeket is, aki

* átmenetileg tartózkodik a háztartáson kívül, így különösen diákotthonban, kollégiumban, kórházban, hetes otthonban,
* 30 napot meg nem haladóan átmeneti gondozásban részesül.

##### A lejáratot megelőzően mikor adható be a rendszeres gyermekvédelmi kedvezményre való jogosultság ismételt megállapítására irányuló kérelem?

A rendszeres kedvezményre való jogosultság ismételt megállapítása - ideértve az ahhoz kapcsolódó pénzbeli ellátást is - iránti kérelem a korábbi jogosultság időtartama alatt, annak megszűnését megelőző három hónapban is benyújtható. Ebben az esetben az új jogosultságot a korábbi jogosultság megszűnését követő naptól kell megállapítani.

##### Jogorvoslati lehetőségek

Az önkormányzat jegyzője a rendszeres gyermekvédelmi kedvezményre való jogosultság megállapítása esetében – a kormányrendelet felhatalmazása alapján – egyszerűsített határozatot hoz.

Az elutasító és megszüntető határozatok ellen az alábbi jogorvoslati lehetőségek vannak:

* A határozattal szemben – annak közlését követő 15 napon belül illetékmentes – fellebbezéssel lehet élni.
* A fellebbezést az Szabolcs-Szatmár-Bereg Megyei Kormányhivatalhoz címezve, a Polgármesteri Hivatal Szociális és Köznevelési Osztályán lehet benyújtani.
* Az első fokon eljáró szerv a határozatot módosíthatja, kijavíthatja vagy kiegészítheti a kérelemnek megfelelően, ellenkező esetben továbbítja a fellebbezést az annak elbírálására jogosult szervhez.

Amennyiben az ügyfél fellebbezési jogát kimerítette és úgy ítéli meg, hogy törvényes érdekeiben sérelmet szenvedett, úgy jogszabálysértésre hivatkozással kérheti a határozat bírósági felülvizsgálatát. A keresetlevelet a közléstől számított 30 napon belül nyújthatja be a Nyíregyházi Törvényszékhez címezve, a Polgármesteri Hivatal Ügyfélszolgálati Centrumában lehet benyújtani.